**НИЙСЛЭЛИЙН ЗАСАГ ДАРГЫН ХЭРЭГЖҮҮЛЭГЧ АГЕНТЛАГ**

**АЯЛАЛ ЖУУЛЧЛАЛЫН ГАЗАР**

2016 ОНЫ 02 ДУГААР САРД ХИЙЖ ГҮЙЦЭТГЭСЭН

АЖЛЫН ТАЙЛАН

 1/ Нийслэлийн Иргэдийн Төлөөлөгчдийн Хурлын Тэргүүлэгчдийн 2011 оны 120 дугаар тогтоолоор батлагдсан "Улаанбаатар хотын нутаг дэвсгэрт аялал жуулчлалын байр сууцын үйл ажиллагаа эрхлэх журам"-ын дагуу жуулчны байр сууцын үйлчилгээ эрхлэгчдээс 2016 оны 2 дугаар сард нийт 19 санал хүсэлт, өргөдөл ирсэн /төрийн үйлчилгээний нэгдсэн төвд хандаж албан бичгээр 16, цахимаар 3 өргөдөл/ ба стандартын шаардлага хангасан 3 иргэн, 12 аж ахуйн нэгжид үйл ажиллагаа эрхлэх зөвшөөрөл олгож, стандартын шаардлага хангаагүй 2 ААН-д хугацаатай үүрэг даалгавар өгч, стандартын үзлэгт хамрагдах хүсэлтэй 2 иргэний хүсэлтийн дагуу үзлэгт хамруулахаар бэлтгэлийг хангаж байна.

2/ Монгол орныг гадаад оронд сурталчлан таниулах зорилгоор 2016 оны 3 дугаар сарын 9-13-ны өдрүүдэд Герман улсын Берлин хотод болох “Ай-Ти-Би 2016” олон улсын аялал жуулчлалын үзэсгэлэнд тус газар оролцохоор бэлтгэл ажлыг хангаж байна. Монголын Аялал жуулчлалын холбоо нь үндсэн зохион байгууллагчаар ажиллаж байгаа бөгөөд 2 төрийн болон төрийн өмчит байгууллага, 6 хувийн хэвшлийн байгууллага оролцоно. Үзэсгэлэнгийн нийт талбай нь 100 мкв бөгөөд нийслэлийн Аялал жуулчлалын газар 1/3 дээр Улаанбаатар хотын сурталчилгааг явуулна.

3/ Нийслэлийн Засаг даргын 2016 оны 02 дугаар сарын 04-ны өдрийн А/103 дугаар захирамжаар 2016 онд “Найрсаг Улаанбаатар” хөтөлбөрийг хэрэгжүүлэх ажлыг зохион байгуулах 26 ажлын хэсгүүдийг байгуулж холбогдох байгууллагуудад захирамжийг хүргүүлэв.

4/ Нийслэлийн Засаг даргын 2016 оны А/51 дүгээр захирамжийн дагуу тус газраас зохион байгуулах “Найрсаг Улаанбаатар” зочлох үйлчилгээний олон улсын уралдаан”, “Улаанбаатур” олон улсын аялал жуулчлалын үзэсгэлэн”, гадаадын иргэдийн санал гомдлыг хүлээн авах, мэдээлэл, зөвлөгөө өгөх “Жуулчны мэдээллийн лавлах утас”-ны үйлчилгээг технологийн дэвшилд тулгуурлан сайжруулах ажил, Улаанбаатар хотын жуулчны мэдээллийн төвүүдийг ажиллуулах, ХБНГУ-ын Берлин хотод зохион байгуулагдах “Ай Ти Би Берлин-2016” олон улсын аялал жуулчлалын үзэсгэлэнд оролцох зэрэг 4 арга хэмжээнүүдийг зохион байгуулахад шаардагдах нийт 152.460.467 төгрөгийн төсвийг боловсруулан нийслэлийн Засаг даргын Тамгын газрын даргаар батлуулав.

5/ 2015 онд Найрсаг Улаанбаатар хөтөлбөрийн хүрээнд зохион байгуулсан арга хэмжээнүүд түүний үр дүн мөн уг хөтөлбөрийг 2016 онд хэрэгжүүлэх үйл ажиллагааны төлөвлөгөөг танилцуулах хэвлэлийн бага хурлыг 2016 оны 02 дугаар сарын 15-ны өдөр зохион байгуулав.

6/ Тусгай сонирхлын аялал жуулчлалыг хөгжүүлэх, жуулчны улирлын хугацааг уртасгах, өвлийн улиралд Улаанбаатар хотод ирсэн жуулчдын сонирхлыг татах арга хэмжээний тоог нэмэгдүүлэх зорилгоор нийслэлийн Засаг даргын 2016 оны А/51 дүгээр захирамж, тус газрын даргын А/17 тушаалын дагуу 2016 оны 02 дугаар сарын 06-ны өдөр Үндэсний цэцэрлэгт хүрээлэнд “Улаанбаатарын өвлийн наадам 2016” арга хэмжээг зохион байгууллаа. Уг арга хэмжээг зохион байгуулахад нийт 29,670,400 төгрөгийг зарцуулсан ба үүнээс маркетинг сурталчилгаа, хэвлэл мэдээллийн ажилд – 9,038,800 төгрөг, зохион байгуулалт, урлаг, спортынхны урамшуулалд – 10,775,000 төгрөг, талбайн тохижилт, самбар, хөшөө хийлгэх ажилд – 9,856,600 төгрөгийг зарцуулсан. Тус арга хэмжээг зохион байгуулах ажлын хэсгийг НЗД-ын А/103 захирамжийн дагуу НЗД-ын Нийгмийн хөгжлийн асуудал хариуцсан орлогч Ц.Энхцэнгэлээр ахлуулан нийт 14 төрийн болон төрийн бус байгууллагуудтай хамтран зохион байгуулав.

7/ “Найрсаг Улаанбаатар” зочлох үйлчилгээний салбарын мэргэжлийн аварга шалгаруулах олон улсын тэмцээн, "Хорека 2016" аялал жуулчлалын үзэсгэлэнг 3 дугаар сард зохион байгуулахаар удирдамж, төлөвлөгөөг боловсруулан батлуулж бэлтгэл ажлыг ханган ажиллаж байна.

8/ “Найрсаг Улаанбаатар” хөтөлбөрийг хэрэгжүүлэх ажлын хүрээнд “Улаанбаатар хотын үйлчилгээний газруудын хаяг, байршлын мэдээллийг Гүүгл Мэпд 3D хэлбэрээр оруулж, иргэд жуулчид гар утас, ухаалаг төхөөрөмжөө ашиглан хялбар зорчих, ойр орчмын үйлчилгээний газруудынхаа мэдээллийг авах боломжийг бүрдүүлэх” ажлыг эхлүүлж, гүйцэтгэгчийг шалгаруулах тендерийг зохион байгууллаа. 2016 оны 01 дүгээр сарын 27-ны өдөр газрын даргын А/14 дүгээр тушаалаар Үнэлгээний хороог байгуулж харьцуулалтын аргаар явуулахаар тогтоож, 2016 оны 02 дугаар сарын 01-ны өдөр урилгыг 3 газарт албан бичгээр хүргүүлэв. Үнэлгээний хороо нийт 4 удаа хуралдаж, тендерийг хуулийн хүрээнд зохион байгуулж, газрын даргад үнэлгээний хорооны зөвлөмжийг хүргүүлэв.

9/ Хот орчмын аяллын чиглэлийг олон улсын стандартын дагуу тохижуулах ажлыг Богд хан ууланд хэрэгжүүлэхээр хэмжилт хийж, Байгаль орчин, ногоон хөгжлийн сайдын 2013 оны А/159 дүгээр тушаалаар баталсан Богдхан ууланд явган аялах “Зайсан-Баруун ширээт” чиглэлийг сонгосон. 2015 оны 02 дугаар сарын 19-ны өдөр “Улаанбаатур” аялал жуулчлалын холбооны мэргэжлийн хүмүүстэй хамтран хоёр дахь хэмжилтийг хийж, амралтын цэг, сандал, мэдээллийн самбарууд байрлуулах газруудыг тогтоон, засаж янзлах зам талбайн нарийвчилсан зургийг гаргав. Мөн 2015 оны 02 дугаар сарын 17-ны өдөр Богдхан уулын Зайсан-Баруун ширээ чиглэлд тэмдэгжүүлэлт хийх зөвшөөрөл хүссэн албан бичгийг БОНХАЖЯ-ны Тусгай хамгаалалттай газрын захиргаанд болон Богдхан уулын Хамгаалалтын захиргаанд тус тус хүргүүлэв.

10/ Олон улсын агаарын тээврийн байгууллагуудын ICAO сэтгүүлд Найрсаг УБ хөтөлбөрийн хүрээнд хийгдэх ажлууд болон аялал жуулчлалын чиглэлээр зохион байгуулах арга хэмжээнүүдийн мэдээллийг англи хэл дээр гаргахаар хүргүүлэв.

11/ Тус газрын Улаанбаатар хотын эдийн засгийн стратеги бичиг баримтад тусгагдсан зорилтыг хэрэгжүүлэх үйл ажиллагааны төлөвлөгөөг боловсруулан батлуулж нийслэлийн Эдийн засаг хөгжлийн газарт хүргүүлэв.

12/ Хууль зүйн яамнаас зохион байгуулсан Захиргааны ерөнхий хуулийн талаарх сургалтад тус газрын албан хаагчид бүрэн бүрэлдэхүүнээрээ хамрагдав.

13/ Нийслэлийн Засаг даргын 2016 оны А/145 дугаар захирамж, тус газрын даргын 2016 оны Б/08 дугаар тушаалын дагуу 3 албан хаагчид зэрэг дэвийн нэмэгдлийг 2016 оны 03 дугаар сарын 01-ний өдрөөс эхлэн олгов.

14/ Нийслэлийн Архивын газраас 2016 оны 02 дугаар сарын 23-ны өдөр зохион байгуулсан “Албан хэрэг хөтлөлт, архивын үйл ажиллагаанд тоон технологи нэвтрүүлсэн нэгдсэн систем”-ийн сургалтад тус газрын Архив, бичиг хэргийн эрхлэгч хамрагдав.

15/ [www.touristinfo.ub.gov.mn](http://www.touristinfo.ub.gov.mn), ухаалаг утасны аппликейшний мэдээллийг шинэчлэн баяжуулж байна. Цахим инфоматын мэдээллийн санд одоогийн байдлаар 600 гаруй албан байгууллагын мэдээллийг оруулаад байна.

16/ Жуулчны мэдээллийн төвөөр 02 дугаар сард 10 гадаадын жуулчин үйлчлүүлж мэдээлэл авав.

17/ Тус газарт 2 дугаар сард 1 өргөдөл ирж шийдвэрлэлт 100% байна. Мөн ААН-ээс зочид буудлын зөвшөөрөл хүссэн 6 хүсэлт бичгээр ирснээс 4 нь буюу 66% нь шийдвэрлэгдсэн байна. Үлдсэн 2 бичиг нь хуулийн хугацаандаа байна.

18/ Тус газарт дээд газраас 7, бусад газраас 8 албан бичиг ирснээс хариутай 1 бичгийг шийдвэрлэж 7 бичиг нь хариугүй бичиг байна.

19/ Үндсэн үйл ажиллагааны чиглэлээр 7, боловсон хүчний чиглэлээр 1 тушаал гаргаж, явуулсан бичиг 22, нийт 30 албан бичгийг бүртгэн бланкан дээр буулган баримтжуулж, хүргүүлсэн.

ХЯНАЖ ТАНИЛЦСАН:

НИЙСЛЭЛИЙН АЯЛАЛ ЖУУЛЧЛАЛЫН

ГАЗРЫН ДАРГА Э.БАТТУЛГА

огноо.......................................

ТАЙЛАНГ НЭГТГЭСЭН:

ТӨЛӨВЛӨЛТ ХАРИУЦСАН

 МЭРГЭЖИЛТЭН Б.АМАРЗАЯА

огноо....................................